**SYNG TRO!**

**Salmeboken i konfirmasjonstiden**

Undervisningsopplegg (www.norsksalmebok.no/syngtro)
***Av Sindre Skeie***

**TITTEL**

**Musikalsk salmelek**

**TEMA**

Tradisjon, kirkemusikk, salmer: Utforske salmeskatten på en annerledes måte.

**HVA VIL VI MED OPPLEGGET?**

Målet er å gjøre konfirmantene tryggere på å synge sammen, og å la dem oppdage hvordan tekst og melodi beriker hverandre.

**INNHOLD / BAKGRUNNSSTOFF**

Dette opplegget forutsetter en del frimodighet og vilje til å dumme seg ut fra konfirmantlærerens side. Det kan lykkes eller mislykkes, avhengig av hva slags konfirmantgruppe man har.

**ARBEIDSMÅTER**

Opplegget inneholder en del oppgaver med musikalsk lek, hvor tekster og melodier settes sammen på nye måter. Tanken er at man kan bruke en eller flere av disse oppgavene innenfor en undervisningstime med annet tema, som et avbrekk med noe annerledes, og for å gi salmene en plass i den ordinære konfirmantundervisningen.

Oppgavene krever at du som konfirmantlærer øver godt i forkant, slik at du selv kjenner deg trygg på å synge en tekst på ulike melodier. Allier deg gjerne med menighetens kantor.

***Forberedelser***

Før du begynner med en oppgave, er det viktig å tenke gjennom hvor konfirmantene befinner seg, og hva som kan være et godt utgangspunkt for å synge sammen. Står de, sitter de, er de samlet eller spredt? Hvordan kan det markeres at det skal skje noe annet enn vanlig undervisning? Kan konfirmantene sitte i en trapp med deg stående foran, for eksempel trappen opp til koret i kirkerommet, eller har du kortrapper som kan brukes? Kan det være lurt å begynne med å la konfirmantene sitte, og deretter la dem stå? Skal gutter og jenter sitte blandet, eller vil du ha dem atskilt?

Utfør gjerne en liten oppvarmingsøkt sammen med konfirmantene, som godt kan inneholde en eller flere oppvarmingssanger og øvelser for stemme og kropp.

***Oppgave A: Synge noen kjente melodier***

Del konfirmantene inn i to lag. Det skal nå gjennomføres en konkurranse, hvor poenget i hver runde går til det laget som synger sterkest og finest.

Først skal du synge en etter en av de nedenstående strofene. Straks etter at du har sunget en strofe, skal alle konfirmantene gjenta den. Det laget som etter din mening synger sterkest og/eller finest, får et poeng. Hold rede på poengene underveis.

1. Det var en liten gutt som gikk og gret og var så lei.
2. Pål sine høner på haugen ut sleppte, høna så lett over haugane sprang.
3. Min hatt den har tre kanter, tre kanter har min hatt.
4. Deilig er den himmel blå, lyst det er å se derpå.
5. Jeg folder mine hender små i takk og bønn til deg.
6. Jeg gikk meg over sjø og land. Der møtte jeg en gammel mann.
7. Nå har vi vaska gølvet, og vi har børi ved.
8. Det er ei lita dyrevise som du når får høre, om dyrene i Afrika og alt de har å gjøre.
9. I skogen skulle være fest for bamsefar i lia, for Bamse fyller femti år omtrent på denne tida.
10. Tyven, tyven skal du hete, for du stjal min beste venn.

***Oppgave B: Synge en kjent salmetekst på andre melodier***

Finn frem en salmebok til hver konfirmant.

Be konfirmantene om å slå opp på salmen «**No livnar det i lundar**» (N13, 844).
De to lagene skal nå synge for hverandre, men ikke melodien som står i salmeboken. (Om nødvendig kan du gjøre om på lagene.) Lag 1 skal synge på melodien til «Julekveldsvise» (Nå har vi vaska gølvet), lag 2 på melodien til «Musevisa» (Når nettene blir lange og kulda setter inn).

Be lagene om å synge annethvert vers, så mange vers som du synes er passe. (Er det krevende, kan de synge samme vers hver gang.) Etterpå kan de eventuelt bytte melodi.

Syng «No livnar det i lundar» på melodien som står i salmeboken.

* Snakk med konfirmantene om hvilken av de tre melodiene de synes passer best til teksten.

***Oppgave C: Lære bort melodien til «Velt alle dine veier» (N13, 464)***

Lær bort melodien til «Velt alle dine veier». Bruk gjerne herme-metoden. Da synger du først en linje, så gjentar konfirmantene den, deretter synger du neste linje, mens konfirmantene gjentar, og så videre.
I stedet for teksten til «Velt alle dine veier» bruker du teksten til «No livnar det i lundar» på «Velt alle dine veier»-melodien, slik:

Konfirmantlæreren: No livnar det i lundar, (obs: på melodien til «Velt alle dine veier»)

Konfirmantene: No livnar det i lundar,

Konfirmantlæreren: no lauvast det i li.

Konfirmantene: no lauvast det i li.

… og så videre.

Etter hvert prøver du å få konfirmantene til å synge mer og mer av melodien i sammenheng, helt til de kan hele melodien.

* Spør konfirmantene om de synes denne melodien passer til «No livnar det i lundar». La dem begrunne hvorfor eller hvorfor ikke.
* La nå konfirmantene slå opp «Velt alle dine veier» i salmeboken (N13,464). Syng gjennom et vers eller flere. Spør om de synes denne teksten passer bedre. Hvordan begrunner de svaret sitt?

***Oppgave D: Prøve salmetekster på ulike melodier***

La konfirmantene ta utgangspunkt i ulike kjente melodier og slå opp på forskjellige salmer som kan synges på disse melodiene:

– Melodi: Jeg gikk meg over sjø og land

Salmer: Gjør døren høy (N13, 5), Vår Gud han er så fast en borg (N13,108

– Melodi: No livnar det i lundar / Julekveldsvise

 Salmer: Den blomstertid nå kommer (N13,841)

– Melodi: Tyven, tyven skal du hete

Salmer: Navnet Jesus blekner aldri (N13,86), All to Jesus I surrender (N13,421), Nøden står ved våre dører (N13, 366)

– Melodi: Pål sine høner

 Salmer: Jesus, din søte forening å smake (N13,158), De som gikk foran oss (N13,274)

– Melodi: Min hatt den har tre kanter

 Salmer: Med Jesus vil eg fara (N13,419)

* Spør konfirmantene hvordan de synes de alternative melodiene passer til salmetekstene.

***Oppgave E: Gjett hvilken salmetekst som hører til hvilken melodi***

Hvis du kan alliere deg med kantor eller eventuelt behersker dette selv, kan du arrangere denne enkle konkurransen:

– Del inn konfirmantene i et passe antall lag, cirka tre-fire personer på hvert lag.

– Syng gjennom de første linjene av følgende fire salmetekster, på alle melodiene, slik at konfirmantene til slutt har hørt alle tekstene sunget på alle melodiene. (Alle tekstene passer på alle melodiene.)

Har vi sten i våre hender (N13,673)

Overmåte fullt av nåde (N13, 279)

Kjærlighet er lysets kilde (N13, 233)

Navnet Jesus (N13, 86)

– Ta eventuelt med disse også:

 Gjør døren høy (N13, 5)

 Mens frost og vintermørke rår (N13, 18)

 Å kom, å kom, Immanuel (N13, 3)

– Konfirmantene skal gjette hvilken melodi som hører til hvilken salme. Den som har flest riktige svar, vinner.